Omnibus presentes litteras inspecturis, Henricus, Soliaci dominus, in Domino salutem. Noverit universitas vestra quod cum inter nos, ex una parte, et venerabiles viros Bartholomeum abbatem et conventum Sancti Benedicti Floriacensis, ex altera, contentio diutius duravisset super viaria, justiciis, costumis et aliis rebus que in ville de Castellione super Ligerim et pertinentiis et hominibus ejusdem ville, nemoribus et aliis rebus ad eamdem villam pertinentibus nos habere dicebamus, tandem, bonis viris mediantibus, si quid juris in predictis omnibus reclamabamus et reclamamus, sive de jure sive de facto quocumque modo poteramus, dictis abbati et conventui in perpetuum quittavimus et quittamus; dicti vero abbas et conventus super premissis vexationem suam et expensas redimentes et etiam pro bono pacis mille et quingentas libras parisiensis monete et balliam suam de Villa Mesmie cum omnibus pertinentiis ejus, nobis et heredibus nostris contulerunt in perpetuum possidendam. Cum vero supradicta de Castellione supra Ligerim ad feodum nobilium virorum comitis Campanie et Ludovici domini de Sacrocesaris necnon Archembaudi patris nostri pertinere dicerentur, dictum fuit et concessum ab abbate et conventu predictis et comite Campanie et Ludovico de Sacrocesaris necnon Archembaudo patre nostro et a nobis, quod sicut predicte res de Castillione erant de feodo dominorum comitis et Ludovici et Archembaudi similiter tota ballia Villae Mesmie sit de feodo ipsorum. Pater autem noster Archembaudus et Vilielmus frater noster omnia supradicta voluerunt, laudaverunt, et si quid juris ad dictos Archembaudum et Vilielmum in posterum aliquo modo posset devenire, illud penitus quittaverunt; insuper uxor mea Maria istud voluit et laudavit, et si quid juris in prefatis omnibus jure dotalicii sive alio quocumque modo petere posset, sive ad presens sive in posterum, illud quittavit penitus et remisit, promittens se de cetero non reclamare prestita fide corporali. Nos vero omnia supradicta similiter fide data promisimus fideliter observare. Quod ut ratum et firmum permaneat in futurum, presentes litteras sigilli nostri munimine duximus roborandas. Actum anno Domini millesimo ducentesimo vicesimo quinto, mense februario.